Pasiūlymas EUROPOS PARLAMENTO IR TARYBOS REGLAMENTAS kuriuo dėl deleguotųjų ir įgyvendinimo įgaliojimų priimti tam tikras priemones suteikimo Komisijai iš dalies keičiamas Reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis /* COM/2013/0579 final - 2013/0279 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Sutartyje dėl Europos Sąjungos veikimo (toliau – SESV) skiriami įgaliojimai, kurie gali būti deleguoti Komisijai priimti bendro pobūdžio ne teisėkūros procedūra priimamus aktus, skirtus neesminėms konkretaus teisėkūros procedūra priimto akto nuostatoms papildyti ar iš dalies pakeisti, kaip nustatyta SESV 290 straipsnio 1 dalyje (deleguotieji aktai), ir Komisijai suteikiami įgyvendinimo įgaliojimai priimti vienodas teisiškai privalomų Sąjungos aktų įgyvendinimo sąlygas, kaip nustatyta SESV 291 straipsnio 2 dalyje (įgyvendinimo aktai). Komisija, atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai[1], įsipareigojo[2] remdamasi SESV nustatytais kriterijais persvarstyti teisėkūros procedūra priimtus aktus, kuriuose dabar yra nuorodos į reguliavimo procedūrą su tikrinimu. Apskritai siekiama iki Parlamento septintosios kadencijos pabaigos (2014 m. birželio mėn.) iš visų teisėkūros procedūra priimtų dokumentų pašalinti visas nuostatas, kuriose yra nuorodos į reguliavimo procedūrą su tikrinimu. Derinant 2009 m. gegužės 6 d. Europos Parlamento ir Tarybos reglamentą (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis, ir panaikinantį Tarybos reglamentą (EB) Nr. 1172/9[3] su naujomis SESV taisyklėmis, tuo reglamentu Komisijai suteikti įgyvendinimo įgaliojimai turėtų būti įtvirtinti, suteikiant įgaliojimus Komisijai priimti deleguotuosius ir (arba) įgyvendinimo aktus. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultuotasi su Prekybos prekėmis su šalimis, kurios nėra narės, statistikos komitetu ir Europos statistikos sistemos komitetu. Poveikio vertinti nereikėjo. 3. TEISINIAI PASIŪLYMO ASPEKTAI · Siūlomų veiksmų santrauka Šiuo pasiūlymu siekiama iš dalies pakeisti Reglamentą (EB) Nr. 471/2009 ir suderinti jį su naujomis institucinėmis aplinkybėmis. Visų pirma šiuo pasiūlymu siekiama nustatyti, kokie įgaliojimai suteikti Komisijai, ir nustatyti tinkamą priemonių tvirtinimo naudojantis tais įgaliojimais tvarką. Dėl Reglamento (EB) Nr. 471/2009 siūloma Komisijai suteikti įgaliojimus priimti deleguotuosius aktus dėl muitinės procedūrų arba muitinės sankcionuotų veiksmų sąrašo derinimo, specifinių prekių arba prekių gabenimo bei joms taikomų kitokių ar specialių nuostatų, prekių ar jų gabenimo neįtraukimo į išorės prekybos statistiką, duomenų rinkimo pagal 4 straipsnio 2 ir 4 dalis, tolesnio duomenų tikslinimo, specifinių prekių arba prekių gabenimo ir 4 straipsnio 2 dalyje nurodytų duomenų ribotų rinkinių reikalavimo, imties charakteristikų, ataskaitinio laikotarpio ir šalių partnerių, prekių ir valiutų apibendrinimo lygio, kai teikiami statistiniai duomenys, suskirstyti pagal sąskaitose faktūrose nurodytą valiutą, statistikos perdavimo termino nustatymo, statistikos turinio, aprėpties ir jau perduotos statistikos tikslinimo sąlygų, statistikos apie prekybą pagal verslo charakteristikas ir statistikos apie prekybą, suskirstytos pagal sąskaitose faktūrose nurodytą valiutą, perdavimo termino. Be to, siūloma suteikti Komisijai įgyvendinimo įgaliojimus, kad ji galėtų pagal Reglamentą (ES) Nr. 182/2011 priimti priemones, susijusias su 5 straipsnio 1 dalyje nurodytiems duomenims taikytinais kodais, ir priemones, susijusias su verslo charakteristikų duomenų susiejimu su pagal tą patį straipsnį gautais duomenimis. · Europos statistikos sistemos supaprastinimas 2009 m. kovo 11 d. Europos Parlamento ir Tarybos reglamente (EB) Nr. 223/2009 dėl Europos statistikos[4] Europos statistikos sistema (ESS) apibrėžiama kaip Europos statistikos institucijos, tai yra Komisijos (Eurostato), ir nacionalinių statistikos institucijų (NSI) bei kitų nacionalinių valdžios institucijų, kurios kiekvienoje valstybėje narėje yra atsakingos už Europos statistikos plėtojimą, rengimą ir sklaidą, partnerystė. Reglamento (EB) Nr. 223/2009 7 straipsniu įsteigtas Europos statistikos sistemos komitetas (ESSK) yra bendrasis visos ESS komitetas. Jis padeda Komisijai naudotis įgyvendinimo įgaliojimais tam tikrose statistikos srityse. Tarptautinės prekybos prekėmis statistika šioms sritims nepriklauso. Šiais klausimais Komisijai padeda Prekybos prekėmis su šalimis, kurios nėra narės, statistikos komitetas (Ekstrastato komitetas), kaip nurodyta Reglamento (EB) Nr. 471/2009 11 straipsnyje. Komisija siūlo nustatyti naują aiškią piramidės formos ESS struktūrą, kurioje svarbiausias strateginis organas būtų ESSK ir kuri užtikrintų geresnį koordinavimą ir partnerystę. Vienas iš šio paprastinimo aspektų – suteikti Europos statistikos sistemos komitetui komiteto procedūros įgaliojimus. 2012 m. vasario mėn.[5] ESSK šiam naujam požiūriui pritarė. Todėl taip pat siūloma iš dalies keisti Reglamentą (EB) Nr. 471/2009, nuorodas į Ekstrastato komitetą pakeičiant nuoroda į ESSK. · Teisinis pagrindas Sutarties dėl Europos Sąjungos veikimo 338 straipsnio 1 dalis. · Pasirinkta priemonė Europos Parlamento ir Tarybos reglamentas. 4. POVEIKIS BIUDŽETUI Šis pasiūlymas neturi poveikio ES biudžetui. 5. NEPRIVALOMI ELEMENTAI Nėra. Europos ekonominė erdvė Siūlomas teisės aktas susijęs su EEE, todėl turėtų būti joje taikomas. 2013/0279 (COD) Pasiūlymas EUROPOS PARLAMENTO IR TARYBOS REGLAMENTAS kuriuo dėl deleguotųjų ir įgyvendinimo įgaliojimų priimti tam tikras priemones suteikimo Komisijai iš dalies keičiamas Reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 338 straipsnio 1 dalį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, laikydamiesi įprastos teisėkūros procedūros, kadangi: (1) įsigaliojus Sutarčiai dėl Europos Sąjungos veikimo (toliau – Sutartis) Komisijai suteiktus įgaliojimus reikėtų suderinti su Sutarties 290 ir 291 straipsniais; (2) Komisija, atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai[6], įsipareigojo[7] remdamasi Sutartyje nustatytais kriterijais persvarstyti teisėkūros procedūra priimtus aktus, kuriuose dabar yra nuorodos į reguliavimo procedūrą su tikrinimu; (3) 2009 m. gegužės 6 d. Europos Parlamento ir Tarybos reglamentu (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis, ir panaikinančiu Tarybos reglamentą (EB) Nr. 1172/95[8] Komisijai suteikti įgaliojimai įgyvendinti tam tikras to reglamento nuostatas; (4) derinant Reglamentą (EB) Nr. 471/2009 su naujomis Sutarties taisyklėmis, Komisijai suteiktus įgyvendinimo įgaliojimus reikėtų įtvirtinti suteikiant Komisijai įgaliojimus priimti deleguotuosius ir įgyvendinimo aktus; (5) kad būtų atsižvelgta į Muitinės kodekso pakeitimus arba su tarptautinėmis konvencijomis susijusias nuostatas, būtinus metodinius pakeitimus ir poreikį nustatyti veiksmingą duomenų rinkimo ir statistikos rengimo sistemą, Komisijai turėtų būti suteikti įgaliojimai priimti aktus pagal Sutarties 290 straipsnį dėl muitinės procedūrų arba muitinės sankcionuotų veiksmų sąrašo derinimo, specifinių prekių arba prekių gabenimo bei joms taikomų kitokių ar specialių nuostatų, prekių ar jų gabenimo neįtraukimo į išorės prekybos statistiką, duomenų rinkimo pagal 4 straipsnio 2 ir 4 dalis, tolesnio duomenų tikslinimo, specifinių prekių arba prekių gabenimo ir 4 straipsnio 2 dalyje nurodytų duomenų ribotų rinkinių reikalavimo, imties charakteristikų, ataskaitinio laikotarpio ir šalių partnerių, prekių ir valiutų apibendrinimo lygį, kai teikiami statistiniai duomenys, suskirstyti pagal sąskaitose faktūrose nurodytą valiutą, statistikos perdavimo termino nustatymo, statistikos turinio, aprėpties ir jau perduotos statistikos tikslinimo sąlygų, statistikos apie prekybą pagal verslo charakteristikas ir statistikos apie prekybą, suskirstytos pagal sąskaitose faktūrose nurodytą valiutą, perdavimo termino; (6) ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus Komisija turėtų užtikrinti, kad atitinkami dokumentai būtų vienu metu, laiku ir tinkamai perduodami Europos Parlamentui ir Tarybai; (7) Komisija turėtų užtikrinti, kad tais deleguotaisiais aktais valstybėms narėms ir vienetams respondentams nebūtų nustatoma didelė papildoma administracinė našta; (8) siekiant užtikrinti vienodas Reglamento (EB) Nr. 471/2009 įgyvendinimo sąlygas, Komisijai turėtų būti suteikti įgyvendinimo įgaliojimai, kad ji galėtų priimti priemones, susijusias su to reglamento 5 straipsnio 1 dalyje nurodytiems duomenims taikytinais kodais, ir priemones, susijusias su verslo charakteristikų duomenų susiejimu su pagal tą patį straipsnį gautais duomenimis. Šiais įgaliojimais turėtų būti naudojamasi pagal Reglamentą (ES) Nr. 182/2011; (9) Reglamento (EB) Nr. 471/2009 11 straipsnyje nurodytas Prekybos prekėmis su šalimis, kurios nėra narės, statistikos komitetas (Ekstrastato komitetas) pataria Komisijai ir padeda jai naudotis minėtais įgyvendinimo įgaliojimais; (10) vadovaujantis naujosios Europos statistikos sistemos (toliau – ESS) struktūros, kuria siekiama tobulinti koordinavimą ir partnerystę aiškioje piramidės formos ESS struktūroje strategija, Komisiją turėtų konsultuoti ir jai padėti naudotis įgyvendinimo įgaliojimais 2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos[9] įsteigtas Europos statistikos sistemos komitetas (toliau – ESSK); (11) Reglamentas (EB) Nr. 471/2009 turėtų būti iš dalies pakeistas, nuorodas į Ekstrastato komitetą pakeičiant nuorodomis į ESSK; (12) siekiant teisinio tikrumo, šiuo reglamentu neturėtų būti daromas poveikis priemonių priėmimo procedūroms, inicijuotoms, bet nebaigtoms prieš įsigaliojant šiam reglamentui; (13) todėl Reglamentas (EB) Nr. 471/2009 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 471/2009 iš dalies keičiamas taip: 1) 3 straipsnis iš dalies keičiamas taip: a) 2 dalis pakeičiama taip: „2. Kad būtų atsižvelgta į Muitinės kodekso pakeitimus arba su tarptautinėmis konvencijomis susijusias nuostatas, Komisijai suteikiami įgaliojimai pagal 10a straipsnį priimti deleguotuosius aktus, kuriais derinamas 1 dalyje nurodyto muitinės procedūrų arba muitinės sankcionuotų veiksmų sąrašas.“ b) 3 dalies antra pastraipa pakeičiama taip: „Komisijai suteikiami įgaliojimai pagal 10a straipsnį priimti deleguotuosius aktus, susijusius su specifinėmis prekėmis arba prekių gabenimu ir joms taikomomis kitokiomis ar specialiomis nuostatomis.“ c) 4 dalies antra pastraipa pakeičiama taip: „Komisijai suteikiami įgaliojimai pagal 10a straipsnį priimti deleguotuosius aktus, susijusius su prekių ar jų gabenimo neįtraukimu į išorės prekybos statistiką.“ 2) 4 straipsnio 5 dalis pakeičiama taip: „5. „Komisijai suteikiami įgaliojimai pagal 10a straipsnį priimti deleguotuosius aktus, susijusius su duomenų rinkimu pagal 2 ir 4 dalis.“ 3) 5 straipsnis iš dalies keičiamas taip: a) 2 dalis pakeičiama taip: „2. Komisija įgaliojama pagal 10a straipsnį priimti deleguotuosius aktus, susijusius su tolesniu 1 dalyje nurodytų duomenų tikslinimu. Komisija įgyvendinimo aktais priima priemones, susijusias su šiems duomenims taikytinais kodais. Šie įgyvendinimo aktai priimami laikantis 11 straipsnio 2 dalyje nurodytos nagrinėjimo procedūros.“ b) 4 dalies antra pastraipa pakeičiama taip: „Komisija suteikiami įgaliojimai pagal 10a straipsnį priimti deleguotuosius aktus, susijusius su šiais ribotais duomenų rinkiniais.“ 4) 6 straipsnis iš dalies keičiamas taip: a) 2 dalies paskutinė pastraipa pakeičiama taip: „Komisija įgyvendinimo aktais priima priemones, susijusias su duomenų susiejimu ir šios statistikos rengimu. Tie įgyvendinimo aktai priimami laikantis 11 straipsnio 2 dalyje nurodytos nagrinėjimo procedūros.“ b) 3 dalies paskutinė pastraipa pakeičiama taip: „Komisija suteikiami įgaliojimai pagal 10a straipsnį priimti deleguotuosius aktus, susijusius su imties charakteristikomis, ataskaitiniu laikotarpiu ir šalių partnerių, prekių ir valiutų apibendrinimo lygiu.“ 5) 8 straipsnis iš dalies keičiamas taip: a) 1 dalies paskutinė pastraipa pakeičiama taip: „Komisija suteikiami įgaliojimai pagal 10a straipsnį priimti deleguotuosius aktus, kuriais derinamas statistikos perdavimo terminas, statistikos turinys, aprėptis ir jau perduotos statistikos tikslinimo sąlygos.“ b) 2 dalis pakeičiama taip: „2. Komisija suteikiami įgaliojimai pagal 10a straipsnį priimti deleguotuosius aktus, susijusius su 6 straipsnio 2 dalyje nurodytos prekybos statistikos pagal verslo charakteristikas perdavimo terminu ir 6 straipsnio 3 dalyje nurodyta statistika apie prekybą, suskirstyta pagal sąskaitose faktūrose nurodytą valiutą.“ 6) Įterpiamas šis 10a straipsnis: „10a straipsnis Įgaliojimų delegavimas 1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 2. Naudodamasi 3 straipsnio 2, 3 ir 4 dalimis, 4 straipsnio 5 dalimi, 5 straipsnio 2 ir 4 dalimis, 6 straipsnio 3 dalimi, 8 straipsnio 1 ir 2 dalimis suteiktais įgaliojimais Komisija užtikrina, kad deleguotaisiais aktais valstybėms narėms ir respondentams nebūtų nustatoma didelė papildoma administracinė našta. 3. 3 straipsnio 2, 3 ir 4 dalyse, 4 straipsnio 5 dalyje, 5 straipsnio 2 ir 4 dalyse, 6 straipsnio 3 dalyje, 8 straipsnio 1 ir 2 dalyse nurodyti įgaliojimai priimti deleguotuosius aktus Komisijai suteikiami neribotam laikotarpiui nuo (Leidinių biuras: įrašyti tikslią šio reglamento įsigaliojimo datą). 4. Europos Parlamentas arba Taryba gali bet kada atšaukti 3 straipsnio 2, 3 ir 4 dalyse, 4 straipsnio 5 dalyje, 5 straipsnio 2 ir 4 dalyse, 6 straipsnio 3 dalyje, 8 straipsnio 1 ir 2 dalyse nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui. 5. Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai. 6. Pagal 3 straipsnio 2, 3 ir 4 dalis, 4 straipsnio 5 dalį, 5 straipsnio 2 ir 4 dalis, 6 straipsnio 3 dalį, 8 straipsnio 1 ir 2 dalis priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.“ 7) 11 straipsnis pakeičiamas taip: „11 straipsnis Komitetas 1. Komisijai padeda 2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos(*) įsteigtas Europos statistikos sistemos komitetas. Šis komitetas yra komitetas, nurodytas 2011 m. vasario 16 d. Europos Parlamento ir Tarybos reglamente (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai(*). 2. Kai daroma nuoroda į šią dalį, taikomas Reglamento (ES) Nr. 182/2011 5 straipsnis. (*) OL L 87, 2009 3 31, p. 164. (*) OL L 55, 2011 2 28, р 13.“ 2 straipsnis Šis reglamentas nedaro poveikio priemonių priėmimo procedūroms, nurodytoms Reglamente (EB) Nr. 471/2009, kurios buvo inicijuotos, bet nebaigtos prieš įsigaliojant šiam reglamentui. 3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 55, 2011 2 28, р 13. [2] OL L 55, 2011 2 28, р 19. [3] OL L 152, 2009 6 16, р 23. [4] OL L 87, 2009 3 31, р 164. [5] 2012 m. vasario 12 d. 12-asis ESSK posėdis. [6] OL L 55, 2011 2 28, p. 13. [7] OL L 55, 2011 2 28, р 19. [8] OL L 152,16, 2009 6 16, p. 23. [9] OL L 87, 2009 3 31, р 164.